我行
作者：劉弇
朝代：宋

paragraphs: 我行適東陂，野色若可搴。
問津初無從，强驅良苦鞭。
三𤃩貯客潦，冉冉吞吳天。
故壘何崢嶸，荒凉非昔年。
虹腰截海堰，蜃氣噓窯烟。
霜封百草乾，回風時飆然。
狐兔死欲盡，饑鷹空老拳。
村深行人稀，落日下烏鳶。
敗荷古毳衲，野菊金連錢。
羈懷自騷屑，節物驚徂遷。
投暮僧舍中，誰者同留連。